Rusverstoring: Hoeveel geraas is te veel geraas? - Jy en die RegJy en die Reg
Tuis › Artikels › Rusverstoring: Hoeveel geraas is te veel geraas?
Rusverstoring: Hoeveel geraas is te veel geraas?
Wanneer dit by geraas kom, is daar onsekerheid oor wat aanvaarbaar of selfs wettig is. Mag ek maar 'n partytjie hou, mag my hond blaf, kan ek maar sweis en boor op 'n Saterdagoggend, mag my kinders buite lag en skree?
Die wetlike beginsel is dat 'n mens toegelaat word om sy eiendom vrylik te gebruik en geniet, mits hy nie inbreuk maak op die regte van sy bure nie. Ons regters het die standpunt aanvaar dat 'n mate van ongemak, ongerief en ergernis verduur moet word.
Geraas word deur die wet verdeel in twee groepe: versteurende geraas, en geraasoorlas. Versteurende geraas word gewoonlik beheer deur munisipale verordeninge. Wanneer jou kinders op 'n Vrydag- of Saterdagaand om 22:00 nog na harde musiek teen 85 desibels wil luister en jou bure reeds gevra het dat hulle hul musiek sagter sit, word dit as versteurende geraas beskou. Jou bure het dan die volle reg aan hulle kant, en jy kan maar verwag dat die polisie by julle sal inloer.
Geraasoorlas is egter meer subjektief en sal oor 'n langer tydperk plaasvind. Dit word gedefinieer as geraas wat die gerief of vrede van iemand kan versteur of benadeel. Dit kan honde wees wat sonder ophou blaf, masjiene wat dreun, of enige soorgelyke deurdringende geluid wat vir ander mense ondraaglik kan wees. Dit kan ook die bespeling van 'n musiekinstrument, 'n geskree of toeslaan van deure, 'n raserige kar en die afvuur van vuurwerke insluit.
Indien jy skuldig is aan geraasoorlas en weier om tegemoetkomend te wees, kan jou buurman 'n formele skriftelike klag by jou plaaslike owerheid indien. Hulle sal dan ondersoek instel om te bepaal hoe ernstig die situasie is. Indien dit nodig is, sal hulle jou vra om die geraas te verminder. As jy dalk besluit om die versoek te ignoreer, kan jy beboet word. In ernstige gevalle kan toerusting gekonfiskeer word.
Indien jy steeds met jou geraas voortgaan, kan jou bure óf om 'n interdik aansoek doen wat jou sal verhoed om aan te hou met die spesifieke geraas, óf jou dagvaar vir skadevergoeding vir die lyding wat hulle verduur a.g.v. jou geraas moet verduur.
Die hof sal egter altyd seker maak dat die geraas wel ondraaglik is, en dat die eiser werklik negatief beïnvloed word deur jou geraas. 'n Ondersoek moet bevind dat die geraas regtig jou bure se genieting van hul eiendom belemmer.
Jy moet egter ook bewus wees dat, indien jy wel jou bure skade aangedoen het en geweier het om daarmee op te hou, jy 'n boete van tot R20 000 kan kry, of selfs tronkstraf van tot twee jaar.
Bure moet mekaar plesier en gemak gun sonder om onnodig en selfsugtig te wees. Hou dus jou kant skoon, moenie van jou bure verwag om geen geraas te maak nie (want die hof sal ook nie), en hou die kommunikasiekanale tussen julle oop.